Gedagte vir die dag: Jy is so, so kosbaar | Maroela Media
Gedagte vir die dag: Jy is so, so kosbaar
Omdat jy vir My kosbaar is, omdat Ek jou hoog ag en jou liefhet … (Jesaja 43:4)
Wat 'n wonderlike vers is Jesaja 43:4! Die profeet verseker die volk dat God hulle liefhet. Die woorde wat Hy gebruik, is intiem en warm – die soort taal wat geliefdes met mekaar deel. Dis woorde wat eintlik gefluister word. Dit maak 'n mens verleë dat God so oor ons praat! Dit is geen wonder dat 'n verhouding met God deur die eeue beskryf is in intieme liefdestaal nie (dink maar aan Hooglied), want daar is nie eintlik beter woorde nie. Dit is 'n absolute liefdesverhouding.
Ek kan dit vandag net beklemtoon: Jy is kosbaar en waardevol vir God, mooi en uniek. As 'n handgemaakte kunswerk van die Skepper is jou waarde onberekenbaar hoog. God is meer as tevrede met jou – Hy beleef intense liefde vir jou! Sy totale verbintenis aan jou is bewys in Christus, wat gesterf het sodat jy ewig kan lewe. Daar bestaan geen groter liefde nie. Daarom moet jy onthou:
Jy mag jouself nooit minderwaardig ag nie. Jy is nié lelik, sleg of niks werd nie. Weier om sulke leuens te glo.
God begeer dat jy Hom ook so sal liefhê – met jou hele hart, siel en verstand. Sal jy?
Here, ek het U lief. Amen.
"Uniek en baie kosbaar". Here hoekom word ons dan uitgemoor? Ons land en ons mense word vernietig. Dit word net elke dag erger. Meer en meer – onskuldigde mense wat so wreed vermoor en aangerand word. U is in beheer Here. Hoekom "wen" hierdie mense dan?
Nee A- die wat wel erken en so leef word vermoor deur die wat nie so glo en leef nie.
Dit is waar, jy moet jouself nie deur die wêreld se oë sien nie, maar deur God se oë. Verder, as jy 100% op God vertrou, Sy wil doen en jou verbly in Hom, begin wonderlike dinge gebeur, watookal met jou sterflike liggaam hier op aarde gebeur.
Ek sal enigiets kan hanteer. 'n Bende moordenaars, marteling, vernedering, vervolging, isolasie, honger, pyn. Al wat ek nie sal kan hanteer nie is om ooit weer van God geskei te word. Die wêreld se rykdomme en intriges beteken vir my niks nie, ek wandel in Sy liefde en daar is niks, niks wat my uit Sy hande kan wegruk nie.
Die mees WONDERLIKESTE gebeurtenis ooit in ons lewens is die woord Johannes 3 vers16
Want so lief Het God die wereld gehad dat sy ENIGSTE SEUN vir ons sonde gesterwe het-en die dood oorkom het
En nog meer wonderbaarlik is die feit dat Die Kruis nooit terug geneem word nie
Al die eer aan ons Grote en Almagtige Vader-daar is nie woorde om God se liefde vir ons te beskryf nie